27 beseer in nóg ongelukke op SA paaieDie ongelukstoneel noord van Delmas. (Foto: ER24) Terwyl duisende Suid-Afrikaners vandag in die pad val op pad terug huis toe ná die Paasnaweek, duur die talle ongelukke op die land se paaie steeds voort. Sondagaand is 14 mense beseer toe ŉ Quantum-bussie reg van voor met ŉ BMW op die R50 noord van Delmas gebots het. Volgens Ross Campbell, woordvoerder van ER24, was die insittendes in die bussie Sioniste wat teruggekeer het van kerkgeleenthede in Mpumalanga. Vier mense in die BMW is ook in die botsing beseer. “By paramedici se aankoms op die toneel net voor 21:00, is die insittendes van albei voertuie langs die pad gevind. 18 mense, onder wie ŉ kind, het geringe tot matige beserings opgedoen en is na hospitale in die omgewing geneem. Een persoon het behandeling van die hand gewys,” sê Campbell. Die polisie en brandweerdienste was ook op die toneel. Vroeër die dag is nog ŉ bestuurder beseer toe hy beheer oor sy voertuig verloor en dit op die R103 in Roosboom naby Ladysmith in KwaZulu-Natal gerol het. Russel Meiring, woordvoerder van ER24, sê paramedici het die voertuig aangetref waar dit teen ŉ groot rots langs die pad tot stilstand gekom het. “Die bestuurder, vermoedelik in sy 30’s, was in ŉ baie ernstige toestand. Hy is uit die wrak van die motor gehaal, op die toneel behandel en daarna na die Ladysmith- provinsiale hospitaal gehaas,” sê Meiring. In nog ŉ ongeluk in KwaZulu-Natal is agt mense beseer toe drie voertuie Sondagmiddag in ŉ ongeluk in Impendle betrokke was. Meiring sê paramedici is na die Gomane-kliniek ontbied nadat die beseerdes deur omstanders daarheen gehaas het. “By hul aankoms het paramedici gevind dat die beseerdes geringe tot matige beserings opgedoen het. Hulle is vir hul beserings behandel en daarna na nabygeleë hospitale vervoer vir verdere behandeling,” sê Meiring. Die SAPD was ook op die toneel.